Daft Punk การมีตัวตนสำคัญแค่ไหน?
ไม่น่าเชื่อว่าเรื่องนี้พอเขียนเสร็จ กลับเป็นบทความที่ได้ข้อคิดให้กับลงทุนแมนมากที่สุด Daft Punk เป็นวงดนตรีแนวอิเล็กทรอนิคส์ชื่อดัง เชื่อว่าหลายคนอาจไม่รู้จักชื่อ แต่คงเคยได้ยินเพลงผ่านหูมาบ้าง ที่น่าสนใจคือ ในช่วง 15 ปีที่ผ่านมา พวกเขาซ่อนตัวอยู่ภายใต้ชุดหุ่นยนต์คู่ใจ ไม่มีใครได้เห็นใบหน้าของศิลปิน 2 คนนี้เลย อะไรคือที่มาที่ไปของวงดนตรีลึกลับวงนี้ วันนี้ลงทุนแมนจะเล่าให้ฟัง
29 พ.ย. 2560

Daft Punk การมีตัวตนสำคัญแค่ไหน? / โดย เพจลงทุนแมน
ไม่น่าเชื่อว่าเรื่องนี้พอเขียนเสร็จ
กลับเป็นบทความที่ได้ข้อคิดให้กับลงทุนแมนมากที่สุด
Daft Punk เป็นวงดนตรีแนวอิเล็กทรอนิคส์ชื่อดัง
เชื่อว่าหลายคนอาจไม่รู้จักชื่อ แต่คงเคยได้ยินเพลงผ่านหูมาบ้าง
ที่น่าสนใจคือ ในช่วง 15 ปีที่ผ่านมา พวกเขาซ่อนตัวอยู่ภายใต้ชุดหุ่นยนต์คู่ใจ
ไม่มีใครได้เห็นใบหน้าของศิลปิน 2 คนนี้เลย
อะไรคือที่มาที่ไปของวงดนตรีลึกลับวงนี้
วันนี้ลงทุนแมนจะเล่าให้ฟัง
Daft Punk คือการรวมตัวกันของ 2 ศิลปินชาวฝรั่งเศส ได้แก่ Guy-Manuel de Homem-Christo และ Thomas Bangalter พวกเขารวมตัวกันในปี 1993 หรือเมื่อ 24 ปีที่แล้ว ซึ่งทั้ง 2 คนรู้จักกันมาก่อนตั้งแต่สมัยเป็นเพื่อนกันตอนเรียนมัธยม และได้ตั้งวงดนตรีร็อคชื่อ Darlin’ กับเพื่อนอีก 1 คน แต่ Darlin’ นั้นไม่ประสบความสำเร็จเท่าใดนัก จึงยุบวงลงไป ทำให้เหลือเพียง 2 คนนี้
ในช่วงต้น Daft Punk ได้เซ็นสัญญากับค่ายเพลงชื่อดังอย่าง Virgin Records ของ Richard Branson ซึ่งมีชื่อเสียงในการเฟ้นหา วงดนตรีหน้าใหม่ที่มีความสามารถ และได้ออกอัลบั้มแรกชื่อ “Homework” ในปี 1997 โดยประสบความสำเร็จเรื่อยมา
Daft Punk มีเพลงฮิตที่เราอาจไม่รู้จักชื่อ แต่หากฟังแล้วน่าจะร้องอ๋อ อย่าง One more time และ Get lucky
หรือหากใครเคยดูภาพยนตร์เรื่อง Tron (2010) ก็จะได้ฟังเพลง และเห็นพวกเขาแสดงเป็น DJ ในเรื่องอีกด้วย
ปัจจุบัน Daft Punk มีผลงานออกมาเรื่อยๆ ล่าสุดได้ featuring กับศิลปิน The Weekend ในเพลง I feel it coming และ Starboy ซึ่งมียอดวิวใน Youtube สูงถึง 1,200 ล้านครั้ง และขึ้นเป็นเพลงฮิตอันดับ 1 ของ Billboard hot 100
อะไรคือจุดเด่นของ Daft Punk ?
ตั้งแต่ปี 2001 เป็นต้นมา Daft Punk ปรากฏตัวในคอนเสิร์ต มิวสิควิดีโอ ปกนิตยสาร ทีวี หรือสื่อใดๆ ด้วยการสวมใส่หมวกรูปทรงแปลกประหลาด โดยเปรียบเสมือนตัวพวกเขาเป็นหุ่นยนต์ที่มีชีวิต ซึ่งเข้ากับแนวเพลงโลกอนาคตที่พวกเขาสร้างสรรค์ตลอด 20 กว่าปีในวงการ และไม่มีใครเคยได้เห็นโฉมหน้าของพวกเขาอย่างเป็นทางการหลังจากปี 2001 อีกเลย
Daft Punk มีความคิดที่ว่า การจะเป็นศิลปินหรือทำผลงานออกมา จริงๆแล้วเขาอยากให้คนดูหรือผู้ฟังนั้นได้เสพผลงานของพวกเขาจริงๆ ชอบในสิ่งที่พวกเขาได้สร้างสรรค์โดยไม่จำเป็นต้องรู้ว่าศิลปินหน้าตาเป็นอย่างไร
Thomas Bangalter หนึ่งในสมาชิกวง Daft Punk เคยให้สัมภาษณ์ว่าเขาได้แรงบันดาลใจในช่วงวัยเด็กจากการดูการ์ตูน superman ซึ่งไม่มีใครรู้ว่า superman เป็นใคร แต่ทุกคนยอมรับในผลงานและความดีที่ superman ทำ
การที่ผู้คนในสังคมรู้จักเขาในฐานะของ Daft Punk แต่ไม่รู้จักใบหน้าจริงๆนั้นเป็นสิ่งที่ดี พวกเขาสามารถใช้ชีวิตในสังคมแบบคนปกติ โดยไม่ต้องสร้างภาพหรือหลีกเลี่ยงนักข่าว เพราะเขาคิดว่า
“ดนตรีนั้นเป็นสิ่งที่สื่อถึงความเป็นตัวตนได้ดีที่สุด” ดังนั้นเพียงแค่ฟังดนตรี ก็จะรู้ถึงตัวตนของพวกเขาได้แล้วนั่นเอง
อันที่จริงก็ไม่ใช่ว่าจะไม่มีรูปหลุดใบหน้าของพวกเขาออกมาเลย แต่นั่นก็ไม่ใช่เรื่องสำคัญ เพราะมีเพียงแค่แฟนคลับที่คลั่งไคล้จริงๆ เท่านั้นถึงจะจำหน้าของพวกเขาได้ และแฟนคลับจริงๆ ย่อมไม่ทำร้ายศิลปินที่พวกเขารักอย่างแน่นอน
ข้อคิดที่เราได้จาก Daft Punk นั้นเตือนใจเราในการใช้ชีวิตได้เป็นอย่างดี
การที่เราต้องการมีตัวตน เป็นที่รู้จัก มีชื่อเสียงโด่งดัง นั้นเป็นสิ่งที่จำเป็นหรือไม่
ขนาดศิลปินที่ประสบความสำเร็จระดับโลกยังไม่ต้องการให้คนรู้จักใบหน้าของพวกเขา
หรือจริงๆ การที่เราได้ทำในสิ่งที่เรารัก ให้ความสุขผู้คน ใช้ชีวิตอย่างเรียบง่าย ก็เพียงพอแล้ว
เราอาจใช้ชีวิตโดยตั้งใจทำงานของเราให้ดี มอบสิ่งดีๆ ให้สังคม โดยไม่ต้องสนใจว่าผู้คนจะรู้จักเราหรือไม่
เพราะสุดท้ายแล้ว สิ่งที่เราทำนั่นแหละ จะเป็นสิ่งที่บอกตัวตนของเราเองได้ดีที่สุด..
----------------------
ค้นหาความเป็นตัวตนของลงทุนแมนได้ที่ แอปลงทุนแมน แอป SOCIAL KNOWLEDGE แอปแรกของประเทศไทย ติดตามความรู้ด้านธุรกิจการลงทุน บุคคลที่น่าสนใจ เทคโนโลยี ประวัติศาสตร์ และ พูดคุยกับคนอื่นในสังคมแห่งความรู้ได้ที่นี่.. โหลดแอปฟรีได้ที่ 
----------------------